Abdulwahab Al-Sbenaty

JUDr. Abdulwahab Al-Sbenaty (* 1972, Bratislava) je slovenský prekladateľ, spisovateľ literatúry faktu, právnik a bývalý podnikateľ sýrsko-slovenského pôvodu. Je autorom prvého (a dosiaľ jediného) slovenského prekladu Koránu, ako aj viacerých slovenských publikácií o islame.

Život a kariéra 
Narodil sa v rodine Sýrčana a Slovenky. Prvé štyri roky strávil na Slovensku, následne sa jeho rodina presťahovala do Sýrie, kde absolvoval základnú a strednú školu. Na Slovensko sa vrátil v roku 1991 kvôli vysokoškolskému štúdiu. V roku 2003 úspešne zavŕšil magisterské štúdium práva na Právnickej fakulte Univerzity Komenského v Bratislave. V rokoch 20032008 pôsobil ako súdny prekladateľ a tlmočník arabského jazyka. Pracoval vo viacerých advokátskych kanceláriách. Bol spoločníkom a konateľom obchodných spoločností ICAPSCO, s. r. o. (20042008; do 3. augusta 2004 názov IMAN TRADING INTERNATIONAL, spol. s r.o., spoločnosť zanikla 10. marca 2014), LEVANT consulting, s.r.o. (20122018; do 28. mája 2012 názov ALJA, s.r.o., spoločnosť zanikla 17. augusta 2018), International Middle Europe, s. r. o. (20132014; spoločnosť zanikla 21. septembra 2018) a konateľom spoločnosti L.A.S.T. group, s. r. o. (20112012).

Činnosť v mimovládnom sektore 
Významne sa angažoval v mimovládnych organizáciách orientovaných na islam a arabskú, resp. blízkovýchodnú kultúru. V rokoch 19921993 pôsobil vo Všeobecnom zväze moslimských študentov na Slovensku, kde sa venoval publikačnej činnosti a prekladu piatkových kázní do slovenčiny. Keď na prelome rokov 1993 a 1994 vzišla z moslimskej komunity na Slovensku iniciatíva preložiť Korán do slovenčiny, Al-Sbenaty sa na žiadosť Ing. Zoubera Kotrocha zapojil do tohto projektu. Ako Al-Sbenaty píše vo svojich spomienkach: „Hlavným motívom bola aj skutočnosť, že novšie generácie ľudí na Slovensku sa nedostávali do styku s českým jazykom v takej intenzite ako predtým, čo mohlo viesť k tomu, že nebudú rozumieť českému prekladu Koránu. Okrem toho českému prekladu Koránu boli vyčítané niektoré nepresnosti v preklade (napriek uznaniu, ktoré sa mu dostávalo zo strany muslimov).“ So žiadosťou o preklad bol oslovený slovenský orientalista, zatiaľ čo v komunite vznikla štvorčlenná komisia na zhodnotenie prekladu, do ktorej patril Kotroch, Al-Sbenaty a dvaja ďalší moslimovia. No po zistení, že orientalistom predložený preklad prvých troch kapitol bol „takmer kópiou českého prekladu“, z ktorého „nebol [...] odstránený diskutabilný preklad niektorých slov a viet, ktoré sa českému prekladu vyčítali“ a po odmietnutí pripomienok a návrhov na korekciu prekladateľom komisia dospela k záveru, že „jedine muslim bude vedieť dať prekladu Koránu ten správny význam. Na preloženie mnohých veršov Koránu totiž nestačí ich prečítať, ale je potrebné ich aj poznať a chápať ich uplatnenie a význam z pohľadu muslima.“ Po niekoľkomesačnom hľadaní vhodného prekladateľa Kotroch presvedčil Al-Sbenatyho, aby sa prekladania ujal sám. Najskôr začal s prekladom 30. časti Koránu, keďže tá „obsahuje krátke kapitoly, ktoré sa zvyčajne používajú pri modlení, najmä u nových muslimov“. Preklad samotnej 30. časti trval vyše dva roky, pričom celá prekladateľská práca bola ukončená v roku 2007 a prvé výtlačky opustili tlačiareň na prelome júla a augusta 2008. Okrem toho napísal viaceré publikácie s cieľom oboznámiť slovenského čitateľa s islamským náboženstvom.

V rokoch 20012005 bol Al-Sbenaty predsedom výkonnej rady Združenia priateľov islamskej literatúry, v rokoch 20062007 výkonným riaditeľom Inštitútu blízkovýchodných štúdií (zanikol 23. apríla 2013) a od roku 2011 je výkonným tajomníkom Arabsko - slovenskej obchodnej komory priemyslu a poľnohospodárstva. V roku 2005 založil a aj v súčasnosti prevádzkuje webové sídlo koran.sk.

Vybraná personálna bibliografia

Monografie, knihy 
 Manželstvo v islame. Bratislava : Alja, 1998. 110 s. ISBN 80-968048-3-9.
 Korán z pohľadu vedy o Koráne. Bratislava : Alja, 2001. 76 s. ISBN 80-968532-6-0.
 Islam – viera a náboženstvo. Bratislava : Alja, 2001. 160 s. ISBN 80-968262-0-4.
 Politický systém a náboženská sloboda podľa islamského náboženstva. 1. vyd. [Bratislava] : Alja, 2011. 78 s. ISBN 978-80-969967-1-1.
 Manželstvo a rozvod podľa islamského náboženstva, islamského práva a podľa právnych úprav niektorých islamských krajín. [Bratislava] : Levant consulting, 2012. 110 s. ISBN 978-80-969967-2-8.
 Život po smrti podľa islamu. Bratislava : Miroslav Mračko, EPOS, 2016. 47 s. ISBN 978-80-562-0162-6.
 Prvý štát muslimov založený za života proroka Muhammada a prvých štyroch kalifov. [Bratislava] : [Abdulwahab Al-Sbenaty], 2017. ISBN 978-80-972631-9-5. Dostupné online.
 Dedičské právo podľa islamského náboženstva a islamského práva. [1. vyd.]. [s. l.] : [Abdulwahab Al-Sbenaty], 2018. ISBN 978-80-570-0595-7. Dostupné online.
 Islam : podstata náboženstva. [s. l.] : [Abdulwahab Al-Sbenaty], 2019. ISBN 978-80-570-0693-0. Dostupné online.

Preklad 
 Kor'án . 30. časť , Amma. [Bratislava] : SEA-SLOVAKIA, [1997]. 74 s. ISBN 80-967907-0-6.
 Korán : preklad do slovenského jazyka s vysvetlivkami a výkladom : preložené z arabského jazyka podľa Koránu vydaného v Kráľovstve Saudskej Arábie v Stredisku kráľa Fahda pre tlač Koránu. Prvý zväzok. 1. vyd. Bratislava : Alja, 2008. 1023 s. ISBN 978-80-969967-0-4. Dostupné online.
 Korán : preklad do slovenského jazyka s vysvetlivkami a výkladom : preložené z arabského jazyka podľa Koránu vydaného v Kráľovstve Saudskej Arábie v Stredisku kráľa Fahda pre tlač Koránu. Druhý zväzok. 1. vyd. Bratislava : Alja, 2008. 1038 s. ISBN 978-80-969967-0-4.
 Korán : preklad do slovenského jazyka. 2. vyd. [Bratislava] : Levant, 2014. 769 s. ISBN 978-80-969967-4-2.
 Korán s vysvetlivkami a výkladom : preklad do slovenského jazyka. [3. vyd.]. Bratislava : Epos, 2015. 872 s. ISBN 978-80-562-0105-3. Dostupné online.

Referencie

Externé odkazy 
 Rozhovor o islame pre spravodajský portál Aktuality.sk

Osobnosti z Bratislavy
Slovenskí prekladatelia
Slovenskí spisovatelia
Slovenskí právnici
Slovenskí podnikatelia